Unsen vruntliken grot tovoren unde wes wy gudes vermogen nu unde tho allen tyden. Ersamen, leven heren unde vrunden. Wetet, dat ons dat let is de[n] onwylle, den gy unde onse hovetman her Kristiern tosamene hebben. Nu sege wy gerne, dat de unwille worde affgeleget unde sik de armen lude an beyden siden, beyde van den juwen unde ok van den onsen, [sik] bergen mochten unde de ene to den anderen varen mochten. Hirumme so hebbe wy gebeden onsen hovetmanne heren Kristiern, dat he dat wolde gunnen, dat de guden lude dar mochten varen, de den scaden ontfangen hebben; unde ons duchte rat wesen, oft yu also duchte, dat gy dat also vlegen myt dengenen, de hir eren scaden gheklaget hebben, dat se nicht mer en droften klagen; so hopede wy dat to Gode, dat et wol gut worde tusschen yu unde unser herschop unde dat den onsen alsu[l]ken homot nycht mer en sche. Hirmede ziit Gode bevolen. Ghescreven under unsen ingesegele, des donredages na unser leven vrouwen dage, geheiten visitacio. Borgermestere unde rad to Wyborch. Adress: Den ersamen mannen, heren borgermesteren unde rade der stad to Revalle, kome desse breff, myt werdicheit dandum.